b'\n_START_ARTICLE_\nS\xc3\xb8r-Vietnam\n_START_SECTION_\nBakgrunn\n_START_PARAGRAPH_\nS\xc3\xb8r-Vietnams opprinnelse kan spores tilbake til den franske kolonien Cochinkina som utgjorde den s\xc3\xb8rligste tredjedelen av Vietnam og kom under fransk kontroll i 1862. Dette var en del av Fransk Indokina som ble ansett som mer utviklet (\xc3\x89volu\xc3\xa9) og hvor de franske interessene var st\xc3\xb8rre enn i resten av Indokina, s\xc3\xa6rlig gjennom franskeide gummiplantasjer. Cochinkina sendte egen representant til Frankrikes nasjonalforsamling. De to nordligste tredelene av Vietnam utgjorde protektoratet Annam og disse omr\xc3\xa5dene ble administrert som en del av den franske kolonien Fransk Indokina gjennom en guvern\xc3\xb8r i Hanoi og med en vietnamesisk keiser i Hu\xe1\xba\xbf.\n_START_SECTION_\nAndre verdenskrig\n_START_PARAGRAPH_\nUnder andre verdenskrig ble kolonien administrert av Vichy-regjeringen og okkupert av Japan. Da Japan kapitulerte ved krigens avslutning, abdiserte den vietnamesiske keiseren av Nguyen-dynastiet B\xe1\xba\xa3o \xc4\x90\xe1\xba\xa1i, og Vi\xe1\xbb\x87t Minh, ledet av H\xe1\xbb\x93 Ch\xc3\xad Minh, erkl\xc3\xa6rte uavhengighet i Hanoi. Som et svar p\xc3\xa5 uavhengighetserkl\xc3\xa6ringen i Hanoi, ble den franske koloniadministrasjonen gjenopprettet i september 1945, og \xc3\xa5ret etter ble Cochinkina erkl\xc3\xa6rt for \xc3\xa5 v\xc3\xa6re en selvstendig republikk innen Fransk Indokina og F\xc3\xb8rste indokinesiske krig br\xc3\xb8t ut da forhandlinger mellom vietnamesiske politikere og Frankrike br\xc3\xb8t sammen.\n_START_SECTION_\nF\xc3\xb8rste indokinesiske krig\n_START_PARAGRAPH_\nI 1949 ble en ikke-kommunistisk rivaliserende regjering satt opp i Saigon under navnet Staten Vietnam, ledet av den tidligere keiseren B\xe1\xba\xa3o \xc4\x90\xe1\xba\xa1i. Etter avslutningen av F\xc3\xb8rste indokinesiske krig fastsatte fredskonferansen i Gen\xc3\xa8ve mellom Frankrike og Vi\xe1\xbb\x87t Minh en midlertidig deling av Vietnam langs den 17. breddegrad. _NEWLINE_Delelinjen ble etablert 21. juli 1954 som en demilitarisert sone, og fulgte i hovedsak Ben Hai-elvens l\xc3\xb8p til grensen til Laos, og 5 km p\xc3\xa5 begge sider av elven var en del av sonen. Delingen av landet skulle etter avtalen vare fram til det kunne bli avholdt valg i s\xc3\xb8r, senest i 1956. B\xc3\xa5de perioden fram til valgene, og gjennomf\xc3\xb8ringen av disse skule overv\xc3\xa5kes overv\xc3\xa5ket av en internasjonal kontrollkommisjon, best\xc3\xa5ende av Polen, India og Canada. _NEWLINE_I 300 dager, fram til 18. mai 1955 var grensen mellom nord og s\xc3\xb8r \xc3\xa5pen, slik at folk fritt kunne flytte til den delen av landet de \xc3\xb8nsket \xc3\xa5 bo i. Dette f\xc3\xb8rte til en flyktningstr\xc3\xb8m p\xc3\xa5 mellom 800\xc2\xa0000 og en million nordvietnamesere fra nord til s\xc3\xb8r, for en stor del av katolikker som fryktet religi\xc3\xb8s forf\xc3\xb8lgelse under kommunistene. 310\xc2\xa0000 av disse ble evakuert gjennom under Operasjon Passage to Freedom, organisert av United States Navy i oktober 1954._NEWLINE_Det var forventet at den s\xc3\xb8rlige sonen skulle fortsatt v\xc3\xa6re knyttet til Frankrike fram til de avtalte valgene, men B\xe1\xba\xa3o \xc4\x90\xe1\xba\xa1i ble imidlertid avsatt av den USA-orienterte statsministeren Ng\xc3\xb4 \xc4\x90\xc3\xacnh Di\xe1\xbb\x87m i 1955, som utnevnte seg selv til president i en selvstendig stat, og fikk denne uavhengigheten legitimert i en folkeavstemning som ble gjennomf\xc3\xb8rt under noe tvilsomme forhold.\n_START_SECTION_\nSelvstendig stat 1955-1963\n_START_PARAGRAPH_\nDi\xe1\xbb\x87m erkl\xc3\xa6rte S\xc3\xb8r-Vietnam som selvstendig stat under det offisielle navnet Vi\xe1\xbb\x87t Nam C\xe1\xbb\x99ng H\xc3\xb2a (\xc2\xabRepublikken Vietnam\xc2\xbb). Ut fra en frykt for en videre kommunistisk ekspansjon, ga USA b\xc3\xa5de milit\xc3\xa6r og \xc3\xb8konomisk st\xc3\xb8tte til S\xc3\xb8r-Vietnam, sendte r\xc3\xa5dgivere b\xc3\xa5de i organiseringen og administrasjon av landet, og i utviklingen av landets infrastruktur. De \xc3\xb8vrige politiske og religi\xc3\xb8st baserte militsene i s\xc3\xb8r, blant annet fra Cao Dai ble knust._NEWLINE_Di\xe1\xbb\x87m kunngjorde i en radiotale i juli 1955 at S\xc3\xb8r-Vietnam ikke ville gjennomf\xc3\xb8re valgene som ble avtalt i Gen\xc3\xa8ve, da S\xc3\xb8r-Vietnam ikke hadde v\xc3\xa6rt en part i fredsforhandlingene i og var s\xc3\xa5ledes ikke bundet av denne. Han hevdet videre at kommunistene i nord hadde skapt en situasjon i s\xc3\xb8r som gjorde det umulig \xc3\xa5 gjennomf\xc3\xb8re valgene._NEWLINE_Utdypende artikkel: S\xc3\xb8r-Vietnams h\xc3\xa6r_NEWLINE_Di\xe1\xbb\x87m vendte i 1956 oppmerksomheten mot de kommunistiske gruppene, etter \xc3\xa5 ha sl\xc3\xa5tt ned andre opposisjonelle, b\xc3\xa5de politiske og religi\xc3\xb8se grupper. Han etablerte 26. oktober 1956 S\xc3\xb8r-Vietnams h\xc3\xa6r gjennom en reorganisering av den eksisterende h\xc3\xa6ren, og etter f\xc3\xa5 m\xc3\xa5neder ble FNLs grupper presset tilbake til mer fjerne utkantomr\xc3\xa5der, og de siste franske soldatene forlot Vietnam i april 1956. I mars samme \xc3\xa5r presenterte det s\xc3\xb8rvietnamesiske kommunistlederen L\xc3\xaa Du\xe1\xba\xa9n en plan med navnet \xc2\xabVeien til s\xc3\xb8r\xc2\xbb for milit\xc3\xa6r infiltrasjon til de andre medlemmene av politbyr\xc3\xa5et i Hanoi. I L\xc3\xaa Du\xe1\xba\xa9ns plan ble det tatt h\xc3\xb8yde for at det ville bli en milit\xc3\xa6r konfrontasjon med USA, gitt forholdene under den kalde krigen. Men Folkerepublikken Kina og Sovjetunionen var motstander av en slik milit\xc3\xa6r konfrontasjon p\xc3\xa5 denne tiden rett etter Koreakrigen og L\xc3\xaa Du\xe1\xba\xa9ns plan ble avvist og kommunistene i s\xc3\xb8r m\xc3\xa5tte begrense seg til \xc3\xb8konomisk kamp. Lederskapet ble delt i to fraksjoner, \xc2\xabNord f\xc3\xb8rst\xc2\xbb, alts\xc3\xa5 pro-kinesisk, ledet av Tr\xc6\xb0\xe1\xbb\x9dng Chinh og en \xc2\xabS\xc3\xb8r f\xc3\xb8rst\xc2\xbb, ledet av L\xc3\xaa Du\xe1\xba\xa9n. I denne perioden ble den amerikanske politiske og materielle st\xc3\xb8tten til Di\xe1\xbb\x87m stadig \xc3\xb8kt.\n_START_SECTION_\nVietnamkrigen\n_START_PARAGRAPH_\nFra 1957 r\xc3\xa5det krigstilstand mellom nord og s\xc3\xb8r, og flere andre stater intervenerte. Etter at Di\xe1\xbb\x87m ble avsatt i et kupp, st\xc3\xb8ttet av CIA i 1963 ble landet styrt av en rekke milit\xc3\xa6r-regjeringer, men med general Nguy\xe1\xbb\x85n V\xc4\x83n Thi\xe1\xbb\x87u som president i perioden fra 1967 til 1975._NEWLINE_Krigen sluttet med den s\xc3\xb8rvietnamesiske hovedstaden Saigons fall 30. april 1975. Den provisoriske revolusjon\xc3\xa6re regjeringen tok over, og territoriet ble i noen m\xc3\xa5neder styrt som Republikken S\xc3\xb8r-Vietnam. 2. juli 1976 ble det forent med Nord-Vietnam i Den sosialistiske republikken Vietnam.\n_START_SECTION_\nEtter Vietnamkrigen\n_START_PARAGRAPH_\n\xc2\xabDen provisoriske revolusjon\xc3\xa6re regjering\xc2\xbb hadde ingen reel makt f\xc3\xb8r den overtok formelt styringen av S\xc3\xb8r-Vietnam etter Saigons fall i 1975 under navnet Republikken S\xc3\xb8r-Vietnam. Den styrte S\xc3\xb8r-Vietnam frem til hele landet ble underlagt Den sosialistiske republikk Vietnam \xc3\xa5ret etter._NEWLINE_Under seiersparaden la justisministeren i den \xc2\xabProvisoriske revolusjon\xc3\xa6re regjering\xc2\xbb Tr\xc6\xb0\xc6\xa1ng Nh\xc6\xb0 T\xe1\xba\xa1ng merke til at de enhetene som tidligere hadde v\xc3\xa6rt dominert av folk fra s\xc3\xb8r, var borte, og erstattet av folk fra nord. Statsadministrasjonen i Republikken S\xc3\xb8r-Vietnam var helt dominert av den nordvietnamesiske h\xc3\xa6ren. Rundt en million mennesker som ble antatt \xc3\xa5 ha samarbeidet med det tidligere s\xc3\xb8rvietnamesiske regjeringen ble sendt p\xc3\xa5 omskoleringsleire, p\xc3\xa5 tross av protester fra de ikke-kommunistiske medlemmene av \xc2\xabDen provisoriske revolusjon\xc3\xa6re regjeringen\xc2\xbb, som T\xe1\xba\xa1ng. Uten \xc3\xa5 h\xc3\xb8re med \xc2\xabDen provisoriske revolusjon\xc3\xa6re regjeringen\xc2\xbb, bestemte Nord-Vietnam \xc3\xa5 oppl\xc3\xb8se denne p\xc3\xa5 et partim\xc3\xb8te i august 1975. Nord- og S\xc3\xb8r-Vietnam ble sl\xc3\xa5tt sammen til Den sosialistiske republikk Vietnam i juli 1976 og \xc2\xabDen provisoriske revolusjon\xc3\xa6re regjeringen\xc2\xbb ble oppl\xc3\xb8st.'